Skooltragedie: Matriekseun een van oorledenesRoydon Olckers. Foto: Facebook ŉ Matriekseun is een van die drie leerders wat Vrydag dood is ná ŉ strukturele ineenstorting by die Hoërskool Driehoek in Vanderbijlpark. Roydon Olckers (17) en twee gr. 8-leerders, ŉ seun en ŉ meisie, is dood ná die loopvlak tussen een skoolgebou en ŉ ander kort ná 08:00 ineengestort het. Nicky Snyman, ŉ familielid van Olckers, het sy dood bevestig. Die ander twee oorledenes se name is nog nie bekend nie. Minstens vyf leerders het kritieke beserings opgedoen en drie van die leerders is per helikopter na nabygeleë hospitale vervoer vir dringende mediese behandeling, het Shawn Herbst, woordvoerder van Netcare 911, vroeër gesê. Meer as 20 leerders is beseer en hul beserings wissel van gering tot matig. Panyaza Lesufi, LUR vir onderwys in Gauteng, het tydens ŉ mediakonferensie by die skool aangekondig dat die skool met onmiddellike inwerkingtreding gesluit is. Inspeksies sal by die skool gedoen word om seker te maak al die boustrukture is veilig voor die skool heropen sal word. Foto: Verskaf Die Federasie van Beheerliggame van Suid-Afrikaanse Skole (Fedsas) het intussen gesê hy is diep getref deur die tragedie. “As ouer raak hierdie geweldige verlies my diep. As onderwyskollega van die personeel en beheerliggaam van die skool sal ons van Fedsas se kant af alles moontlik doen om ons lid te ondersteun,” het Paul Colditz, uitvoerende hoof van Fedsas, gesê. Die beheerliggaam van die skool is ’n lid van Fedsas. Hoewel ’n ondersoek na die voorval reeds aan die gang is, is dit steeds alle rolspelers se eerste prioriteit om die skoolgemeenskap op emosionele vlak by te staan deur middel van traumaberading. “Fedsas se hulpbronne en uitgebreide kennis op die gebied van onderwysbestuur is egter tot die beskikking van diegene wat die ondersoek lei, asook vir enige ander behoeftes waarmee ons bystand kan verleen.” Colditz het gesê dit is verblydend om te sien hoe Suid-Afrikaners saamstaan in tye van nood. “Almal help waar hulle kan – van die Vanderbijlpark-gemeenskap tot die Gauteng-onderwysdepartement. Dit is in tye soos hierdie dat ’n mens opnuut besef dat ons eerstens mekaar se kollegas en vriende is.”